**JUDr. Juraj Hamuľák, PhD.**

Podpredseda Akademického senátu Univerzity Komenského v Bratislave, Právnickej fakulty

Šafárikovo nám. 6

P. O. Box 313

810 00 BRATISLAVA 1

|  |  |  |  |
| --- | --- | --- | --- |
| Váš list číslo/zo dňa | Naše číslo sekr. | Vybavuje/ | Bratislava,  18. 2. 2016 |

**Vec:** Predkladacia správa k návrhu uznesenia, ktorým Akademický senát berie na vedomie návrh magisterského študijného programu Právo (realizovaný v anglickom jazyku) v študijnom odbore 3.4.1. Právo

Vážený pán podpredseda akademického senátu,

dovoľujem si Vám predložiť materiál určený na rokovanie Akademického senátu Univerzity Komenského v Bratislave, Právnickej fakulty, a to návrh uznesenia, ktorým Akademický senát berie na vedomie návrh magisterského študijného programu Právo (realizovaný v anglickom jazyku) v študijnom odbore 3.4.1. Právo.

Predkladaný návrh je súčasťou zamýšľanej celkovej reformy sústavy študijných programov právo v 1. a 2. stupni štúdia v slovenskom jazyku a anglickom jazyku na Univerzite Komenského v Bratislave, Právnickej fakulte.

Vytvorenie nového exkluzívneho magisterského študijného programu v anglickom jazyku by sa malo opierať o tri základné komponenty – atribúty vzdelávania:

1. vytvorenie nových predmetov v anglickom jazyku

2. zmena obsahu viacerých existujúcich predmetov v anglickom jazyku

3. zmena metód výučby – učiť cez systém modelových situácií, prípadov; pritom niekoľké predmety magisterského štúdia si ponechajú svoj charakter predmetov zameraných viac na získanie poznatkov spamäti.

Podľa zámeru by profil absolventa navrhovaného študijného programu mal zodpovedať týmto parametrom: Absolvent študijného programu právo je schopný analyticky a synteticky uvažovať vo všetkých právnych odvetviach s hlbokými a trvalými teoretickými, filozofickými a etickými základmi, so širokými vedomosťami o práve EÚ a medzinárodnom práve. Aj keď počas štúdia pracuje prevažne s platným právom, ktoré sa učí používať, zmysel výučby spočíva v interpretácii práva a používaní právnych argumentov, či už v rovine teoretickej alebo v kontexte jednotlivých právnych odvetví. Zvýšená pozornosť je venovaná právu Európskej únie a medzinárodnému právu. Študent je pripravovaný na prax aj prostredníctvom špecializovaných predmetov právnického klinického vzdelávania. Hodnota právnického vzdelávania sa tak stáva trvalou, nezávislou od zmien právnych predpisov či iného vývoja právnych názorov.

Absolvent magisterského študijného programu Právo v anglickom jazyku je po ukončení štúdia plne využiteľný v praxi. Najmä v nadnárodných advokátskych kanceláriách a nadnárodných obchodných spoločnostiach, medzinárodných vládnych a mimovládnych organizáciách, ústredných orgánov štátnej správy. Veľký dôraz je kladený na získavanie zručností počas štúdia, preto sa dôraz kladie na povinné absolvovanie simulovaného súdneho konania (tzv. moot court) v rôznych oblastiach počas štúdia a rovnako aj na zabezpečenie možností stáží študentov počas štúdia.

Zároveň bude kladený dôraz na zámer, aby študenti mali možnosť počas štúdia absolvovať stáž (nielen vo verejných inštitúciách, ale aj v súkromnom sektore), ktorá bude realizovaná v cudzom jazyku. Stáž zabezpečí fakulta a dohliadne na formu, rozsah a úroveň jej realizácie. Po analýze možností stáži uvažujeme absolvovanie stáže zaradiť medzi povinnosť (t.j. ako povinne voliteľný predmet).

Študenti nebudú prijímaní na konkrétnu špecializáciu, ale špecializujú sa výberom povinne voliteľných predmetov a výberových predmetov, pričom skladba predmetov pre absolventa so špecializáciou na súkromné právo a absolventa so špecializáciou na verejné právo je odporúčaná, ale nevylučuje, že konkrétny študent si vyberie inú kombináciu povinne voliteľných a voliteľných predmetov.

Prerokovanie návrhu študijného programu je zákonom ustanovenou kompetenciou akademického senátu fakulty. Predkladané uznesenie má právny základ v ustanovení § 27 ods. 1 písm. h) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a čl. 17 písm. i) a čl. 22 ods. 6 písm. h) a čl. 22 ods. 7 Štatútu Univerzity Komenského v Bratislave, Právnickej fakulty, schváleného Akademickým senátom Univerzity Komenského v Bratislave, Právnickej fakulty dňa 6. 10. 2009 a Akademickým senátom Univerzity Komenského v Bratislave dňa 11. 11. 2009 (Vnútorný predpis č. 1/2009), v znení Dodatku č. 1 k Štatútu Univerzity Komenského v Bratislave, Právnickej fakulty (Vnútorný predpis č. 7/2010), v znení Dodatku č. 2 k Štatútu Univerzity Komenského v Bratislave, Právnickej fakulty (Vnútorný predpis č. 2/2013) a v znení Dodatku č. 3 k Štatútu Univerzity Komenského v Bratislave, Právnickej fakulty (Vnútorný predpis č. 5/2015).

S pozdravom

doc. JUDr. Eduard Burda, PhD.

dekan fakulty

**Prílohy:**

1. Návrh uznesenia AS PraFUK, ktorým Akademický senát berie na vedomie návrh magisterského študijného programu Právo (realizovaný v anglickom jazyku) v študijnom odbore 3.4.1. Právo
2. Magisterský študijný program Právo (realizovaný v anglickom jazyku) v študijnom odbore 3.4.1. Právo: Štruktúra študijného programu v anglickom jazyku (rozdelenie na jednotlivé semestre + zoznam výberových predmetov)
3. Magisterský študijný program Právo (realizovaný v anglickom jazyku) v študijnom odbore 3.4.1. Právo: Štruktúra študijného programu v anglickom jazyku (rozdelenie podľa zabezpečenia výučby jednotlivými katedrami/ústavmi PraFUK)
4. Magisterský študijný program Právo (realizovaný v anglickom jazyku) v študijnom odbore 3.4.1. Právo: Informačné listy predmetov